Limes

Limes (latin: limitem (nominativ limes), flertall limites, «Grense») var forskjellige grenseanlegg som ble opprettet av Romerriket i løpet av de første tre århundrene e.Kr. I tillegg til at de ble brukt som militære overvåkningsanlegg var de også tollgrenser. Ved grenseovergangene oppsto derfor markeder.

Det latinske substantiv limes hadde en rekke ulike betydninger: en sti eller vei som begrenset marker, en grenselinje eller markør, enhver vei eller sti, og enhver kanal. Begrepet limes ble benyttet av latinske forfattere for å henvise til et marked eller befestet grense. I denne betydningen har det blitt tilpasset og utvidet av moderne historikere til henvise til Romerrikets ytre grenser og grenser mellom romerske provinser. Eksempelvis er Hadrians mur i nordlige delen av romersk Britannia tidvis kalt for Limes Britannicus, og grensen for den romerske provinsen Arabia Petraea som var vendt mot den arabiske ørken ble kalt for Limes Arabicus. Årsaken for sistnevnte limes var å forsvare provinsen mot barbariske stammer i ørkenen.

Dette var den tradisjonelle definisjonen og bruken av begrepet. Det er nå mer vanlig å akseptere at limes ikke var et begrep benyttet av romerne for den keiserlige grense, befestet eller ikke. Dette er en modern, anakronistisk tolkning. Begrepet ble vanlig etter 200-tallet e.Kr. da det henviste til et militært distrikt under kommando av en dux limitis. En del forskere har foreslått at limes faktisk kan ha blitt kalt for Munimentum Traiani, i betydningen «Trajans skanse», i tolkningen av et avsnitt hos Ammianus Marcellinus angående hvor keiser Julianus hadde okkupert på nytt en befestning i 360 e.Kr.

Tyskland 
Øvre Germanias og Raetias limes i Tyskland strekker seg 548 kilometer fra Rheinbrohl i Rheinland-Pfalz i sørvestlig retning til Regensburg i Bayern. Denne delen av Limes ble 15. juli 2005 oppført på UNESCOs liste over verdens kulturarv.

Storbritannia 
Hadrians mur i England var oppført på verdensarvlisten allerede i 1987. Verdensarvlisten ble i 2008 utvidet med den antoninske mur i Skottland.

Referanser 

Antikkens Roma
Verdensarven i Tyskland
Latinske ord og uttrykk
Arkeologi i Tyskland